“Buxoro” xalqaro aeroporti direktori Tohir Baxronov “Aeroport” assotsiatsiyasi prezidenti etib saylandi

“Buxoro” xalqaro aeroporti direktori, Oliy Majlis Senati a’zosi Tohir Baxronov MDHda fuqarolik aviatsiyasi sohasidagi yirik va nufuzli tashkilot — “Aeroport” assotsiatsiyasi prezidenti etib saylandi. Bu haqda “O‘zbekiston havo yo‘llari” MAK matbuot xizmati ma’lum qildi. 

 Tohir Baxronov.
Rossiya poytaxtida assotsiatsiya tomonidan tashkil etilgan “Zamonaviy aeroportlar va ularning rivojlanish tendensiyalari” 51-xalqaro konferensiyasi bo‘lib o‘tdi. Tadbir doirasida tuzilma a’zolarining yillik hisobot-saylov yig‘ilishi bo‘lib o‘tdi va yangi rahbariyat tarkibi saylandi. 
Uning natijalariga ko‘ra, “Buxoro” xalqaro aeroporti direktori Tohir Baxronov assotsiatsiya prezidenti etib saylandi. 
Eslatib o‘tamiz, oldinroq Buxoro xalqaro aeroporti “MDH mamlakatlaridagi yilning eng yaxshi aeroporti” nufuzli tanlovida “Aeroportni rivojlantirishga qo‘shgan katta hissasi” yo‘nalishida g‘olib bo‘lgani xabar qilingandi.